Helan og Halvan

Helan og Halvan er den norske – opprinnelig svenske – benevnelsen på komikerparet Laurel and Hardy, som bestod av engelskmannen Stan Laurel (1890–1965) som «Halvan», og amerikaneren Oliver Hardy (1892–1957) som «Helan».

 Historikk 
Stan Laurel og Oliver Hardy opptrådte for første gang sammen i kortfilmen The Lucky Dog fra 1921, som imidlertid var et engangstilfelle. De opptrådte ikke sammen igjen før sent i 1926, da i kortfilmen Forty-Five Minutes From Hollywood, og fra høsten 1927 ble de raskt etablert som komikerpar. De første årene medvirket de sammen i korte stumfilmer; fra 1929 lagde de lydfilmer. I 1931 ble deres første helaftens film produsert. Kortfilmene ble produsert vekselvis med langfilmer frem til 1935, hvoretter de kun konsentrerte seg om lengre filmer.

Helan og Halvan ble verdenskjente på 1930-tallet, og rollefigurene er kjent over hele verden. Totalt dukket de opp i over hundre filmer. Blant deres kjente verker er kortfilmene Liberty (1929) og The Music Box (Oscar for beste kortfilm i 1932), og langfilmer som Way Out West (1937) og A Chump at Oxford (1940).

Fra debuten og fram til 1940 ble filmene deres produsert av Hal Roach Studio, og fra 1940 til 1945 ble de laget av filmselskapet 20th Century Fox. Hos Hal Roach hadde Stan Laurel og Oliver Hardy stor kunstnerisk frihet, og særlig Laurel er beskrevet som den kreative drivkraften bak filmene deres; han fungerte både som assisterende manusforfatter og regissør, selv om dette sjelden anerkjennes i rulletekstene.

Da komikerparet gikk over til Fox i 1941 ble de fratatt mye av sin tidligere kunstneriske frihet, og filmene deres fra denne perioden regnes gjerne som mindre inspirerte. Da kontrakten med Fox utløp i 1945 så det ut som Helan og Halvans tid på film var forbi. I årene som fulgte opptrådte de av og til på scenen sammen, deriblant i tre omfattende turneer i Storbritannia i 1947, 1952 og 1953–1954. En siste film, Atoll K (også kalt Utopia), så allikevel dagens lys i 1951; den var innspilt i Frankrike, fikk dårlig mottagelse, og Stan Laurel var selv svært misfornøyd med den.http://www.imdb.com/title/tt0042210/trivia?ref_=tt_ql_2 IMDb.com: "Atoll K" (1951) - Trivia Section

Utover 1950-tallet ble det planlagt en gjenforening av komikerparet i form av en TV-serie, men planene ble aldri satt ut i livet, delvis på grunn av Oliver Hardys sviktende helse. Helan og Halvan ble imidlertid populære som tegneseriefigurer; tegneseriebladet Helan & Halvan ble utgitt i Norge fra 1963 til 1987.http://www.minetegneserier.no/pls/htmldb/f?p=100:4:0:::RP,4:P4_SERIE_GRUPPER_ID:481&cs=1603CB3372428F4843BC828C946DF1227  Minetegneserier.no - Utgivelser pr år for Helan og Halvan

Filmografi (utvalg)
 1927 – The Second Hundred Years
 1928 – Two Tars
 1929 – Liberty
 1929 – Double Whoopee
 1929 – Bacon Grabbers
 1931 – Beau Hunks
 1932 – The Music Box
 1932 – Helpmates
 1933 – Ørkenens sønner
 1934 – Helan og Halvans store eventyr
 1936 – Our Relations
 1937 – Her går det godt
 1938 – Blockheads
 1939 – The Flying Deuces
 1940 – To genier i Oxford
 1940 – Helan og Halvan går til sjøs
 1943 – Jitterbugs
 1943 – Lett på tå
 1944 – Nå smeller det
 1950 – Helan og Halvan på atomøya

 Referanser 

 Eksterne lenker 




Kategori:Humorgrupper
Kategori:Komikere fra USA